CELEX: 32008D0378
Language: el
Date: 2008-05-15 00:00:00
Title: 2008/378/ΕΚ: Απόφαση της Επιτροπής, της 15ης Μαΐου 2008 , για την τροποποίηση της απόφασης 2006/133/ΕΚ που απαιτεί από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του Bursaphelenchus xylophilus (Steiner — Buhrer) Nickle κ.α. (νηματώδης σκώληκας των κωνοφόρων) όσον αφορά ορισμένες περιοχές στην Πορτογαλία, εκτός εκείνων στις οποίες διαπιστώθηκε ότι δεν έχει εμφανιστεί [κοινοποιηθείσα υπό τον αριθμό Ε(2008) 1892]

20.5.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 130/22
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 15ης Μαΐου 2008
   για την τροποποίηση της απόφασης 2006/133/ΕΚ που απαιτεί από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του Bursaphelenchus xylophilus (Steiner — Buhrer) Nickle κ.α. (νηματώδης σκώληκας των κωνοφόρων) όσον αφορά ορισμένες περιοχές στην Πορτογαλία, εκτός εκείνων στις οποίες διαπιστώθηκε ότι δεν έχει εμφανιστεί
   [κοινοποιηθείσα υπό τον αριθμό Ε(2008) 1892]
   (2008/378/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3,
   Εκτιμώντας τα ακόλουθα:
   
               (1)
            
            
               Σύμφωνα με την απόφαση 2006/133/ΕΚ της Επιτροπής, της 13ης Φεβρουαρίου 2006, που απαιτεί από τα κράτη μέλη να λάβουν, προσωρινά, συμπληρωματικά μέτρα κατά της εξάπλωσης του Bursaphelenchus xylophilus (Steiner — Buhrer) Nickle κ.α. (νηματώδης σκώληκας των κωνοφόρων — ΝΣΚ) όσον αφορά ορισμένες περιοχές στην Πορτογαλία, εκτός εκείνων στις οποίες διαπιστώθηκε ότι δεν έχει εμφανιστεί (2), η Πορτογαλία έλαβε μέτρα κατά της εξάπλωσης του νηματώδους σκώληκα των κωνοφόρων.
            
         
               (2)
            
            
               Η Πορτογαλία υπέβαλε έκθεση στην Επιτροπή στις 11 Απριλίου 2008 σχετικά με τη διαπίστωση νέων κρουσμάτων ΝΣΚ κατόπιν έκτακτης έρευνας εκ μέρους των πορτογαλικών αρχών εκτός από την ετήσια έρευνα, στο μέρος της Πορτογαλίας όπου είχε διαπιστωθεί μέχρι τώρα ότι δεν είχε εμφανιστεί ΝΣΚ.
            
         
               (3)
            
            
               Οι υποχρεωτικές ετήσιες έρευνες των προηγουμένων ετών δεν αποκάλυψαν αυτά τα πρόσφατα κρούσματα ΝΣΚ στην Πορτογαλία. Ενόψει αυτών των νέων κρουσμάτων, είναι αναγκαίο να διεξαγάγει η Πορτογαλία πάραυτα μία επιπλέον έρευνα επικινδυνότητας σε όλη την πορτογαλική επικράτεια βάσει ενός σχεδίου έρευνας που θα έχει εγκριθεί από την Επιτροπή και να παρουσιάσει τα αποτελέσματα της εν λόγω έρευνας στην Επιτροπή μόλις αυτά είναι διαθέσιμα.
            
         
               (4)
            
            
               Βάσει της εμπειρίας της εφαρμογής των ήδη υφισταμένων μέτρων έκτακτης ανάγκης και των πρόσφατων επιστημονικών γνωματεύσεων, είναι απαραίτητο να ληφθούν ιδιαιτέρως αποτελεσματικά μέτρα όσον αφορά τα κρούσματα σε περιοχές στις οποίες μέχρι σήμερα είχε διαπιστωθεί ότι δεν εμφανίσθηκε ο ΝΣΚ.
            
         
               (5)
            
            
               Ως εκ τούτου, η απόφαση 2006/133/ΕΚ πρέπει να τροποποιηθεί αναλόγως.
            
         
               (6)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2006/133/ΕΚ τροποποιείται ως εξής:
   
               1.
            
            
               Το άρθρο 4 αντικαθίσταται από το ακόλουθο κείμενο:
               «Άρθρο 4
               1.   Τα κράτη μέλη διεξάγουν επίσημες ετήσιες έρευνες για την ανίχνευση του ΝΣΚ σε ευπαθή ξυλεία και φλοιό και σε ευπαθή φυτά που προέρχονται από το έδαφός τους για να διαπιστώσουν αν υπάρχει ένδειξη μόλυνσης από τον ΝΣΚ.
               Με την επιφύλαξη του άρθρου 16 παράγραφος 1 της οδηγίας 2000/29/ΕΚ, τα αποτελέσματα των ερευνών αυτών κοινοποιούνται στην Επιτροπή και στα άλλα κράτη μέλη σε ετήσια βάση έως τις 15 Δεκεμβρίου.
               2.   Εκτός από τις έρευνες που προβλέπονται στην παράγραφο 1, η Πορτογαλία εκπονεί σχέδιο έρευνας για το σύνολο της πορτογαλικής επικράτειας το οποίο θα υποβάλει στην Επιτροπή προς έγκριση. Το σχέδιο θα αφορά την επικινδυνότητα και θα λαμβάνει υπόψη την κατανομή των ευπαθών φυτών σε όλη την πορτογαλική επικράτεια. Εφόσον το εν λόγω σχέδιο έρευνας δεν υποβληθεί έως τις 16 Μαΐου 2008, η Επιτροπή μπορεί να λάβει κατάλληλα μέτρα.
               Τα αποτελέσματα της έρευνας που θα έχει πραγματοποιηθεί βάσει του εν λόγω σχεδίου κοινοποιούνται στην Επιτροπή και στα άλλα κράτη μέλη μόλις αυτά είναι διαθέσιμα».
            
         
               2.
            
            
               Στο άρθρο 5, η τρίτη παράγραφος αντικαθίσταται από το ακόλουθο κείμενο:
               «Ο κατάλογος επικαιροποιείται σύμφωνα με τα αποτελέσματα των ερευνών που αναφέρονται στο άρθρο 4 και με τα πορίσματα που κοινοποιούνται σύμφωνα με το άρθρο 16 παράγραφος 1 της οδηγίας 2000/29/ΕΚ».
            
         
               3.
            
            
               Το παράρτημα της απόφασης 2006/133/ΕΚ τροποποιείται σύμφωνα με το παράρτημα της παρούσας απόφασης.
            
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 15 Μαΐου 2008.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 169 της 10.7.2000, σ. 1. Οδηγία όπως τροποποιήθηκε τελευταία με την οδηγία 2007/41/ΕΚ της Επιτροπής (ΕΕ L 169 της 29.6.2007, σ. 51).
   
      (2)  ΕΕ L 52 της 23.2.2006, σ. 34. Απόφαση όπως τροποποιήθηκε τελευταία με την απόφαση 2008/340/ΕΚ της Επιτροπής (ΕΕ L 115 της 29.4.2008, σ. 41).
   
      ΠΑΡΑΡΤΗΜΑ
      Στην τρίτη περίπτωση του σημείου 2 α) (iii) του παραρτήματος της απόφασης 2006/133/ΕΚ, προστίθεται ένα δεύτερο εδάφιο:
      
         «Εντούτοις, εφόσον ένα κρούσμα ΝΣΚ εμφανίζεται σε περιοχή στην οποία μέχρι σήμερα είχε διαπιστωθεί ότι δεν εμφανίζεται, η εν λόγω περιοχή πρέπει να διαχωρίζεται (νέα διαχωρισμένη περιοχή) και, για περίοδο ενός έτους από την ημερομηνία της διαπίστωσης, τα ευπαθή φυτά της εν λόγω περιοχής, εφόσον ευρίσκονται στο μέρος της διαχωρισμένης περιοχής στην οποία διαπιστώθηκε η ύπαρξη ΝΣΚ, να αποτελούν αντικείμενο εξέτασης σε όλες τις περιπτώσεις, ενώ, εφόσον ευρίσκονται στο μέρος της διαχωρισμένης περιοχής που έχει χαρακτηρισθεί ως ρυθμιστική ζώνη, εξετάζονται βάσει αντιπροσωπευτικής δειγματολειψίας. Η δεύτερη και η τρίτη φράση του πρώτου εδαφίου ισχύουν».